钦定古今图书集成/明伦汇编/官常典/第006卷 > 亢仓子 > 《臣道篇》〈尽忠竭力谋效所同〉
## 钦定古今图书集成/明伦汇编/官常典/第006卷 > 亢仓子 > 《臣道篇》〈尽忠竭力谋效所同〉

夫国之将兴也，朝廷百吏或短、或长，或丑、或美，或怡
或厉，或是或非。虽听其言，观其貌，有似不同。然察其
志，征其心，尽于为国，所以刚讦不怨，黜退不愕，议得
其中，无违乎理。故天不忒其时，地不乏其利，人不乱
其事，鬼神开赞，蛮夷柔同，保合太和，万物化育。国之
将亡也，朝廷百吏姿貌多美，颜色谐和，词气华柔，动
止详润。虽观其貌，听其言，有若欢洽，然察其志，征其
心，尽在竞位。所以闻奇则怪，见异必愕，狙嫉相蒙，遂
丧其道。故天告灾时，地生反物，人作凶德，鬼神间祸，
戎狄交侵，丧乱弘多，万物不化。夫不妎人力，不损官
吏，而功成政立，下阜百姓，上滋主德，如此者，忠贤之
臣也。若费财烦人，危官苟效，一时功利，规赏于主，不
顾过后，贻灾于国，如此者，奸臣也。至理之代官得人，
不理之代人得官。《邾龙》问事君，《亢仓子》曰：“既荣死
而臣人者也。心莫若公，貌莫若和，言莫若正。公不欲
露，和不欲杂，正不欲犯。古之清勤，为国修政；今之清
勤，为身修名。夫为国修政者，区处条别，动得其宜，合
于大体；为身修名者，区处条别，致远不通，拘于小节。
是知心以道为主，抵物得其所；心以事为主，抵物失
其所。臣居上位不谏，下位不公，不合赡其禄。君不严
敬，大臣不彰信，小臣不合官其朝。有才者不必忠，忠
者不必有才。臣不患不忠，适恐尽忠而主莫之信；不
患不信，适恐信之而莫能事。”“事上等之人得其性，则
天下理；中等之人得其性，则天下乱。”明主用上等之
人，当委以权宜，便事肆其所为；用中等之人，则当程
课其功，示以赏罚。〈妎音害音悭。〉